Bogen er en digtsamling, og det er nordjyske Mette Fuglsangs bog nummer to. Der er lys i mørket giver et indblik ind i hovedet på en ung kvinde med spiseforstyrrelsen tvangsoverspisning. Mette Fuglsang fortæller i denne digtsamling, hvad det er for nogle følelser og tanker, der fører til, at hun gang på gang propper sig med mad indtil kvalmegrænsen, selv om det, hun brændende ønsker sig, er at tabe sig og blive glad for sin krop. Og hvordan disse tanker, følelser og overspisninger påvirker forholdet til den mand, hun elsker, i en sådan grad, at hun ender med at miste ham. Hun sendes ind i en hjerteskærende smerte, hvor sorgen og spiseforstyrrelsen arbejder sammen om at bringe hende ud af balance, og hvor hun desperat forsøger at skabe orden i det kaos, hendes tanker skaber i hendes indre. Mette Fuglsang er gæst i Nordjylland Live tirsdag aften.
"Der er lys i mørket" hedder en ny bog skrevet af den unge nordjyske forfatter Mette Fuglsang